Správa Komisie Rade a Európskemu parlamentu - Správa o činnosti EURES za roky 2004 – 2005, ktorú predkladá Komisia v súlade s článkom 19 ods. 3 nariadenia (EHS) č. 1612/68 - „ K jednotnému Európskemu trhu práce: prínos EURES“ /* KOM/2007/0116 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 16.3.2007 KOM(2007) 116 v konečnom znení SPRÁVA KOMISIE RADE A EURÓPSKEMU PARLAMENTU Správa o činnosti EURES za roky 2004 – 2005, ktorú predkladá Komisia v súlade s článkom 19 ods. 3 nariadenia (EHS) č. 1612/68 „ K jednotnému Európskemu trhu práce: prínos EURES“ OBSAH 1. Úvod 3 2. Hlavný vývoj siete EURES v období rokov 2004–2005 4 3. usmernenia EURES na obdobie 2004–2005 – najvýznamnejšie úspechy 4 4. Financovanie 10 5. Úlohy a výhľad do budúcnosti 11 SPRÁVA KOMISIE RADE A EURÓPSKEMU PARLAMENTU Správa o činnosti EURES za roky 2004 – 2005, ktorú predkladá Komisia v súlade s článkom 19 ods. 3 nariadenia (EHS) č. 1612/68 „ K jednotnému Európskemu trhu práce: prínos EURES“ (Text s významom pre EHP) ÚVOD Úlohou EURES (Európske služby zamestnanosti) je uľahčiť mobilitu na európskom trhu práce poskytovaním služieb pracovníkom a zamestnávateľom, ktorí majú záujem využívať právo voľného pohybu pracovnej sily v EÚ v súlade s nariadením 1612/68. Európska stratégia zamestnanosti podporuje geografickú mobilitu ako prostriedok na zlepšenie funkčnosti trhu práce v Európe. V usmerneniach pre zamestnanosť z júla 2003 sa uvádza, že v záujme podporovania účinného hľadania zodpovedajúceho pracovného miesta by sa mala podporovať transparentnosť pracovných a vzdelávacích príležitostí na národnej a európskej úrovni. V týchto usmerneniach sa presne stanovuje, že osoby, ktoré hľadajú prácu v celej EÚ, by mali mať do roku 2005 možnosť informovať sa o všetkých voľných pracovných miestach oznamovaných prostredníctvom verejných služieb zamestnanosti v členských štátoch. Nové integrované usmernenia pre hospodárstvo a zamestnanosť na roky 2005–2008 uvádzajú mobilitu ako rozhodujúci nástroj úspešnosti revidovanej Lisabonskej stratégie. V usmerneniach politiky zamestnanosti členských štátov z júla 2005 sa kladie na mobilitu ešte väčší dôraz. V usmernení č. 20 sa stanovuje, že mobilita je rozhodujúca na to, aby malo viac ľudí možnosť nájsť si lepšie zamestnanie a požaduje sa „odstránenie prekážok mobility pracovníkov v Európe v rámci zmlúv“[1]. Návrh Komisie na lisabonský program Spoločenstva z júla 2005 podobne zaväzuje Spoločenstvo k odstráneniu prekážok v mobilite pracovnej sily s cieľom zabezpečiť profesijnú a geografickú mobilitu a k sprístupniť pracovné príležitosti, ktoré vznikajú na celoeurópskom trhu práce.[2] Rozšírenie siete EURES o desať nových členských štátov je najdôležitejším vývinom v sieti EURES v období, ktorého sa týka táto správa (2004–2005). Časť správy sa z toho dôvodu venuje rozvoju štruktúry EURES v týchto krajinách. Keďže všetky činnosti EURES, ktoré vykonávajú členovia a partneri, sú založené na rámci riadiacich zásad, výkonnosť EURES v období 2004–2005 je potrebné posudzovať porovnaním skutočných výsledkov s konkrétnymi cieľmi a prioritami, ktoré boli stanovené pre toto referenčné obdobie. Správa je v dôsledku toho rozčlenená podľa desiatich priorít EURES, ktoré usmerňovali rozvoj siete v období 2004–2005. Pri príprave tejto správy sa v rozsiahlej miere využili poznatky posledného externého hodnotenia siete, ktoré sa uskutočnilo v roku 2005. Hlavný vývoj siete EURES v období rokov 2004–2005 Rozšírenie Koordinačný úrad EURES (EURESco) začal v druhej polovici roka 2002 v desiatich nových členských štátoch prípravu verejných služieb zamestnanosti (Public Employment Services - VSZ) na členstvo v sieti EURES. V každej krajine boli vymenovaní manažéri EURES a od júla 2003 boli prizývaní zúčastniť sa zasadnutí pracovnej skupiny EURES ako pozorovatelia. EURESco poskytol VSZ prehľadný zoznam cieľov na implementáciu EURES a usporiadal stretnutia VSZ v starých a nových členských štátoch s cieľom uľahčiť výmenu informácií. EURESco napomáhal hladkú realizáciu technických úkonov, teda prepojenia vnútroštátnych databáz voľných pracovných miest s databázou EURES, zaškolil manažérov EURES v oblasti riadenia grantov EÚ a v roku 2004 zaškolil prvé skupiny nových poradcov EURES. Okrem podpory zo strany EURESco boli pre všetky VSZ v nových členských štátoch prínosom aj twinningové partnerstvá s niektorým členom zo skupiny starých členských štátov. Táto spolupráca sa začala na individuálnej úrovni ako twinning medzi generálnymi riaditeľmi VSZ a v mnohých prípadoch viedla k rôznym formám praktickej spolupráce medzi dvoma organizáciami (spoločné usporiadanie búrz práce, školenie poradcov EURES z nových členských štátov, atď.). Podľa štúdií, ktoré sa vykonali za EURESco v jednotlivých krajinách, sa veľká väčšina zástupcov VSZ v nových členských štátoch domnievala, že sú dostatočne pripravení zapojiť sa do siete EURES od 1. mája 2004. Šesťdesiat percent poradcov EURES v nových členských štátoch takisto uvádzalo, že sa cítia byť plne pripravení na plnenie svojich úloh v rámci tejto siete. Celkové hodnotenie prvotných skúseností s budovaním štruktúry EURES v nových členských štátoch dokazuje, že všetkých desať nových členských štátov začalo s implementáciou EURES veľmi dobre. Všetky tieto štáty majú aktívny informačný program, ktorý sa zameriava na rôzne subjekty a strany zúčastnené na projekte EURES. Poradcovia EURES nadobúdajú poznatky a skúsenosti prostredníctvom mimoriadnych vzdelávacích kurzov, štúdií, seminárov a stretnutí so subjektmi EURES v ostatných krajinách. S osobami, ktoré hľadajú prácu, sa nadväzujú kontakty prostredníctvom informačných dní, búrz práce, poradenstva, návštev škôl a univerzít a osobitných podujatí. tieto informačné aktivity dopĺňajú letáky a vývesné tabule na univerzitách a miestnych úradoch práce. Niekoľko správ sa zmieňuje o dobrom využití médií na oboznámenie verejnosti so sieťou EURES. usmernenia EURES na obdobie 2004–2005 – najvýznamnejšie úspechy V usmerneniach EURES sa stanovujú priority strategického rozvoja siete EURES v období 2004–2007. Výkonnosť EURES v období 2004–2005 sa z toho dôvodu posudzuje na základe desiatich usmernení. Usmernenie 1: Zvýšiť štandardizáciu EURES vo verejných službách pre zamestnanosť na celom území EÚ/EHS Štandardizácia EURES vo VSZ je dlhodobý proces, ktorý VSZ tradične riešia rôznymi spôsobmi. V mnohých prípadoch boli menovaní viacerí poradcovia a asistenti EURES a zvýšil sa objem pracovného času, ktorý môžu asistenti venovať záležitostiam týkajúcim sa EURES. Ďalšie VSZ uprednostňujú školenia radových zamestnancov VSZ a ich priamych nadriadených v oblasti otázok EURES s cieľom umožniť pracovníkom VSZ poskytovať klientom základné informácie o EURES. Niektoré VSZ pripísali väčší význam presunom poradcov EURES z ústrednej úrovne organizácie na regionálne alebo miestne úrady práce, čím dávajú poradcovi EURES úlohu bližšiu k prvému kontaktu. A napokon, niekoľko VSZ si zvolilo možnosť vytvorenia štruktúry medzinárodných úradov práce, ktoré sa venujú výhradne otázkam medzinárodnej mobility. Ku koncu roka 2005 dosiahol priemerný podiel pracovného času, ktorý strávili poradcovia EURES zamestnaní vo VSZ riešením otázok EURES, 71 %. V prípade poradcov EURES, ktorí pracujú pre organizácie sociálnych partnerov alebo iné partnerské organizácie v cezhraničných regiónoch, bol tento podiel na úrovni 61 %. Každé tri roky predkladajú všetci členovia EURES trojročný plán činnosti, v ktorom sa opisujú hlavné činnosti EURES na obdobie, ktoré je uvedené v usmerneniach EURES. Veľká väčšina VSZ v starých členských štátoch a všetky VSZ v nových členských štátoch zahrnuli do svojich plánov činnosti súvisiace so štandardizáciou, skutočný pokrok sa však v jednotlivých krajinách líši. Výskum, ktorý sa uskutočnil v roku 2005, ukazuje, že ako uviedlo 48 % poradcov EURES starých členských štátoch, EURES je neoddeliteľnou súčasťou každodennej práce pobočiek úradov práce. V nových členských štátoch bola táto hodnota výrazne vyššia a dosahovala 76 %. Okrem toho sa v starých členských štátoch len 32 % poradcov EURES domnievalo, že ich kolegovia z VSZ sú dobre informovaní o EURES, zatiaľ čo v nových členských štátoch bol tento podiel na úrovni 66 %. Napriek tomu, že bol vykázaný určitý pokrok, mnoho poradcov EURES v starých členských štátoch má stále pocit, že EURES sa v VSZ považuje za vedľajšiu záležitosť. Táto situácia je trochu iná v nových členských štátoch, keďže mnoho týchto krajín stále pracuje na rozvoji svojej organizácie VSZ a EURES sa častejšie považuje za neoddeliteľnú súčasť procesu ich rozvoja. Ďalším významným faktorom v nových členských štátoch je pravdepodobnosť, že EURES sa vníma ako priame riešenie istých problémov na trhu práce. Napriek tomu, že sa v oblasti integrácie EURES do VSZ dosiahol určitý pokrok, význačným problémom pre túto sieť stále ostáva nedostatok angažovanosti a podpory mnohých miestnych a regionálnych pracovníkov stredného manažmentu, najmä v dôsledku ich zamerania na ciele v oblasti miestnej alebo regionálnej zamestnanosti. S cieľom nápravy tejto situácie obsahoval program vzdelávania EURES na rok 2005 dva špecifické semináre pre stredný manažment. Usmernenie 2: Do konca roka 2005 musia byť všetky voľné pracovné miesta, ktoré oznamujú verejné služby zamestnanosti, prístupné na konzultáciu na celom území EÚ/EHS osobám, ktoré si hľadajú prácu, a musia sa účinne využívať na zlepšenie náboru a pracovného umiestňovania Aby bolo možné dosiahnuť tento cieľ spôsobom, ktorý je nákladovo najefektívnejší a najvhodnejší pre používateľa, počas referenčného obdobia sa rozhodlo o nahradení ústrednej databázy EURES, v ktorej členovia EURES oznamovali voľné pracovné miesta vo svojom štáte, novým decentralizovaným systémom, ktorý vo všetkých zúčastnených krajinách poskytuje priamy prístup prakticky ku všetkým voľným pracovným miestam v danom štáte. Tento projekt bol vyvinutý pomocou novej technológie „internetové služby“, ktorá umožňuje účinné vyhľadávanie pracovných pozícií v každej databáze voľných pracovných miest v danom štáte pomocou vyhľadávača portálu EURES v reálnom čase použitím určitého počtu parametrov, ktoré nastavuje používateľ, ako napríklad typ práce, krajina, trvanie pracovného pomeru, úroveň vzdelania, prax, dátum uvoľnenia pracovného miesta, kľúčové slovo a prostredníctvom klasifikácie pracovných miest a potrebných schopností. Členovia EURES len s niekoľkými výnimkami napojili koncom roka 2005 plne svoje národné databázy na nový systém. Portál mobility práce EURES sa stal jednou z najobľúbenejších internetových stránok Európskej komisie v období 2004–2005 s priemerným počtom návštevníkov za mesiac, ktorý presahuje 500 000. Nový výmenný systém sa oficiálne spustil na úvodnej konferencii Európskeho roka mobility pracovníkov v Bruseli vo februári 2006. Odvtedy sa ostatné databázy plne prepojili a priemerný počet pracovných miest dostupných v akomkoľvek okamihu sa zvýšil na približne 1 000 000. Veľa práce sa vykonalo aj v oblasti zlepšenia kvality informácií poskytovaných na portáli, a to v úzkej spolupráci s členmi EURES. S cieľom podpory internej komunikácie v rámci siete EURES bol portál doplnený o rubriku extranet, ktorá je k dispozícii pre všetkých členov a partnerov EURES. Ďalší rozvoj portálu EURES sa medzi iným zameria aj na zlepšenie užívateľského rozhrania a zavedenie množstva nových funkcií ako individualizovaný osobný profil „Môj EURES“, navrhovanie spravodajstiev online, užšie prepojenie aplikácií EURES CV On-line a EUROPASS a synergie s pracovnými miestami, ktoré sú dostupné na portáli mobility európskych výskumných pracovníkov. Štatistika využitia portálu mobility práce EURES sa nachádza v prílohe 1. Usmernenie 3: Výrazne zlepšiť poskytovanie informácií o všetkých aspektoch mobility na trhu práce vrátane práv, ktoré sa týkajú voľného pohybu pracovníkov a zabezpečenia monitorovania prekážok mobility s cieľom ich odstránenia Informácie o mobilite na trhu práce sa poskytujú verejnosti na európskej a vnútroštátnej úrovni. EURES poskytuje informácie o životných a pracovných podmienkach, informácie o trhu práce a právach súvisiacich s voľným pohybom pracovníkov vo všetkých členských štátoch. Pre druhú uvedenú oblasť sa od 1. mája 2004 (pozri aj usmernenie 7) pri príležitosti rozšírenia vytvorila osobitná podrobná online rubrika. Na základe prínosných kontaktov v roku 2005 sa nadviazala spolupráca s navigačnou službou pre občanov (Citizens Signpost Service - CSS)[3], čo umožňuje užívateľom EURES priamy prístup k CSS a v rámci individuálneho poradenstva predkladanie otázok, akými sú uznávanie kvalifikácie, zdaňovanie a sociálne zabezpečenie. Portál Vaša Európa[4] je takisto predmetom záujmu siete EURES. Komisia ocenila, že tento portál a portál mobility práce EURES sa dopĺňajú a ich spolupôsobenie predstavuje prínos pre používateľov. Na vnútroštátnej úrovni sa informácie o týchto otázkach sprostredkúvajú širokej verejnosti prostredníctvom internetových stránok VSZ jednotlivých štátov, letákov a ďalších tlačovín, ako aj prostredníctvom oznamov EURES v časopisoch a odborných časopisoch. Pri každodennej práci VSZ a partnerské organizácie EURES monitorujú prekážky vo vnútornej a vonkajšej mobilite a prijímajú opatrenia s cieľom odstránenia prekážok v prípadoch, keď je to možné. Usmernenie 4: Služby EURES sa musia poskytovať osobám bez zreteľa na krajinu ich bydliska v rámci EÚ/EHP a musia byť prístupné pre čo najširšiu skupinu osôb Toto usmernenie je hlavnou smerodajnou zásadou, ktorou sa EURES odlišuje od ostatných poskytovateľov služieb na trhu práce. V období 2004–2005 všetci členovia a partneri EURES pri poskytovaní svojich služieb zabezpečili, že sa zásada rovnakého zaobchádzania riadne zachovávala, pokiaľ ide o všetky osoby, bez zreteľa na krajinu ich bydliska na území EÚ/EHP.. Usmernenie 5: Aktívne nadväzovanie kontaktov so zamestnávateľmi a poskytovanie im podpory v oblasti náboru v iných štátoch Základnou črtou siete a predpokladom zabezpečenia toho, aby sa služby EURES prispôsobili potrebám zamestnávateľov, je úzky kontakt medzi EURES a zamestnávateľmi. Členovia a partneri EURES vykonali v období 2004–2005 široké spektrum činností, ktoré boli zamerané na túto cieľovú skupinu. Tieto činnosti tvorili burzy práce s náborom, spolupráca s obchodnými komorami a inými organizáciami zamestnávateľov (vrátane organizácií sociálnych partnerov), informačné stretnutia, propagačné kampane, distribúcia letákov a plagátov, umiestňovanie praktikantov v zahraničných spoločnostiach, spolupráca so zamestnávateľmi vo vysokoškolskom prostredí, príprava sprievodcov európskym trhom práce určených pre zamestnávateľov, návštevy spoločností, neformálne stretnutia so zamestnávateľmi, atď. Dôveryhodnosť poskytovania služieb siete EURES je rozhodujúca pre celkový úspech tejto siete a niekoľko VSZ (t. j. Nemecko a Spojené kráľovstvo) zaviedlo dohody o rozsahu služieb, ktoré sa uplatňujú pri vykonávaní projektov medzinárodného náboru pre špecifického zamestnávateľa. S cieľom poskytnutia nového impulzu na zapojenie sa zamestnávateľov do EURES sa EURESco rozhodlo v poslednom štvrťroku 2005 opätovne zriadiť účelovú pracovnú skupinu v oblasti služieb zamestnávateľov. Poslaním tejto skupiny je prispievať k ďalšiemu rozvoju služieb orientovaných na zamestnávateľov v rámci EURES a podporovať rozvoj vzájomnej spolupráce medzi EURES a zamestnávateľmi s cieľom dosiahnutia vyššej úrovne pracovnej mobility v EÚ/EHS. Usmernenie 6: Prispievať k zisťovaniu nedostatku pracovnej sily a stagnácie, ktorú je možné zmierniť nadnárodnou pracovnou mobilitou, ako aj zavedením a koordináciou nápravných opatrení Väčšina VSZ si vybudovala mechanizmy na získanie informácií o trendoch na trhu práce s cieľom napomôcť označenie a predvídanie prebytkov, nedostatkov a stagnácie. S cieľom využitia európskej pracovnej mobility ako nástroja na vyváženie nerovnováhy na trhu práce spolupracujú členovia EURES prostredníctvom dvojstranných projektov náboru. V období 2004–2005 sa medzi členmi EURES uskutočnil veľký počet dvojstranných projektov náboru , vrátane projektu, ktorý prebieha od 1. mája 2004 medzi novými a starými členskými štátmi. Ako sa uvádza v správe Komisie o prechodných opatreniach[5] z februára 2006, pracovná mobilita zo strany krajín EÚ-10 má vo všeobecnosti kladný vplyv na trhy práce tých starých členských štátov, ktoré otvorili svoje trhy práce, čím sa v určitých oblastiach zmiernil nedostatok pracovnej sily. Dvojstranné projekty náboru, ktoré sa financovali prostredníctvom EURES, sa vykonávali na základe potrieb trhu práce, a v tomto kontexte je možné konštatovať, že prispeli k odstráneniu nerovnováhy na trhu práce. Usmernenie 7: V kontexte rozširovania počas prechodných období poskytovať ľahko dostupné a aktuálne informácie o právach pracovníkov na voľný pohyb, ktoré sa vzťahujú na nové členské štáty V kontexte rozširovania z roku 2004 EURES aktívne prispieva k poskytovaniu informácií. Na portáli pracovnej mobility EURES sa vytvorila nová rubrika o právach pracovníkov na voľný pohyb počas prechodných opatrení. Okrem všeobecných informácií o právach v súvislosti s voľným pohybom obsahuje táto rubrika informácie, ktoré sú špecifické pre každú krajinu a ktoré sa týkajú mnohých špecifických otázok, akými sú napríklad podmienky prístupu, pracovné povolenia, prístup k informáciám a postupy pri nábore. Táto rubrika je usporiadaná ako praktický sprievodca pre osoby, ktoré hľadajú prácu a pre zamestnávateľov, ktorí sa presúvajú z jednej krajiny do inej krajiny a informácie EURESco poskytujú VSZ a/alebo príslušné ministerstvá. Rubrika voľný pohyb je jedinečná svojho druhu a v rámci tohto portálu a informácií o prechodných opatreniach zaznamenáva intenzívnu návštevnosť. Verejnosť sa o nej často dozvedá prostredníctvom kontaktu poradcov EURES a klientov. Usmernenie 8: Výrazne podporovať rozvoj cezhraničných trhov práce EURES zohráva významnú úlohu v cezhraničných regiónoch, v ktorých poradcovia EURES poskytujú informácie a rady pre cezhraničných pracovníkov a zamestnávateľov, ktorí majú záujem o nábor pracovníkov z druhej strany hranice. Najvyššia koncentrácia cezhraničnej pracovnej mobility je v relatívne malej časti EHS, najmä v rôznych regiónoch v Belgicku, Luxembursku, Holandsku, Nemecku, Francúzsku a aj Švajčiarsku, s ktorým prebieha oficiálna spolupráca v rámci siete EURES od roku 2002. Dostupné štatistiky a odhady pracovnej mobility preukazujú, že medzi novými a starými členskými štátmi nastal jej postupný nárast, ale rovnako sa zvýšila aj medzi novými členskými štátmi. EURES podporuje približne 20 oficiálne uznávaných cezhraničných partnerstiev, ako aj rôzne ďalšie formy cezhraničných činností, ktoré môžu pripraviť pôdu pre budúce partnerstvá. Nevyhnutným prvkom EURES je aktívna účasť sociálnych partnerov v sieti, najmä pokiaľ ide o cezhraničné aktivity EURES. Riadenie operačných grantov cezhraničných partnerstiev sa od 1. apríla 2004 presunulo na VSZ. V roku 2005 sa v cezhraničných regiónoch financovalo mnoho nových cezhraničných aktivít medzi Nemeckom/Českou republikou, Nemeckom/Poľskom, Fínskom/Estónskom a Slovenskom/Českou republikou/Poľskom. V charte EURES sa definujú štyri základné úlohy pre cezhraničné partnerstvá, a to výmena informácií a poradenstvo v oblasti voľných pracovných miest a žiadostí o zamestnanie, ako aj životných a pracovných podmienok; priame a pravidelné kontakty medzi poradcami EURES v regióne; zostavovanie a aktualizácia zoznamov možností vzdelávania v regióne a rozvoj projektov zameraných na zdokonalenie trhu práce v regióne aj prostredníctvom spolupráce s inými príslušnými programami. V období rokov 2004–2005 partnerstvo zabezpečilo veľký počet informačných produktov, ako napríklad letáky, brožúry, špecifický informačný materiál pre etnické menšiny, pre starších pracovníkov, študentov a absolventov vysokých škôl, spravodajstvá, internetové stránky, tlačové súbory, inzeráty v novinách, CD ROM-y, televízne a rozhlasové vysielania, atď. (všetky partnerstvá majú vlastné internetové stránky, ktoré často slúžia ako hlavný nástroj šírenia ich informačných produktov). Výmena informácií medzi poradcami EURES sa v partnerstvách čoraz viac stáva jedným zo zavedených pracovných postupov. Publikovanie sprievodcov pracovnými miestami sa rozvinulo spolu s tvorbou cezhraničných sietí poskytovateľov vzdelávania, odborných školiteľov a odborníkov na ľudské zdroje. Napokon, partnerstvá podnietili prípravu správ o prekážkach mobility. S cieľom systematického získania relevantných údajov o trhu práce v rámci cezhraničného regiónu a zlepšenia transparentnosti na trhu vytvorili niektoré partnerstvá svoje vlastné systémy monitorovania trhu práce. Spoluprácu s ostatnými relevantnými programami EÚ, najmä s programom INTERREG, uskutočňujú viaceré partnerstvá. To sa týka predovšetkým činností, akými sú sprievodcovia pracovnými miestami alebo zoznam možností na profesijné/odborné školenia. Usmernenie 9: Zabezpečiť vyhodnocovanie výsledkov, ktoré dosahuje EURES a pravidelné monitorovanie operácií EURES Činnosť EURES a výsledky sa pravidelne monitorujú a vyhodnocujú jednak na vnútroštátnej úrovni, jednak na úrovni EÚ. Každodenné monitorovanie vykonáva manažér EURES v každom VSZ a koordinátor každého cezhraničného partnerstva. Členovia a partneri raz za rok oznamujú EURESco pokrok dosiahnutý pri implementácii svojho trojročného plánu činnosti a vykonávanie svojich každoročných činností, ktoré financuje Komisia. EURESco takisto zabezpečuje, aby boli pôsobenie a výsledky EURES predmetom nezávislého hodnotenia, ktoré sa vykonáva raz za tri roky externým subjektom, ktorý sa vyberie na základe verejnej súťaže. Okrem rôznych druhov podávania správ zo strany členov a partnerov EURESco podáva takisto každý poradca EURES osobne mesačnú správu o styku s verejnosťou. Napriek tomu, že výklad týchto údajov si vyžaduje značnú opatrnosť, dokazujú, že objem otázok, ktoré spracúva sieť, narastá. Podľa mesačných správ z roku 2004 dosiahol celkový počet individuálnych kontaktov poradcov EURES s verejnosťou za celý uvedený rok 812 271 kontaktov. V roku 2005 narástol tento počet na 1 064 867, teda Priemerne dosiahol 88 739 kontaktov za mesiac. Počet jednotlivcov, ktorí boli kontaktovaní prostredníctvom skupinového kontaktu, sa zvýšil zo 144 615 v roku 2004 na 211 724 v roku 2005, čo predstavuje takmer 50 %-ný nárast. Približne 7 – 15 % denných kontaktov prebieha so zamestnávateľmi a veľká zostávajúca časť je určená osobám, ktoré hľadajú prácu/pracovníkom. Pokiaľ ide o témy, ktoré boli prednesené počas kontaktov, štatistika poradcov EURES, ktorí posledných šesť mesiacov v roku 2005 pracovali v VSZ, vykazuje nasledovné rozdelenie:[6] Pokiaľ ide o poradcov EURES, ktorí pracujú v cezhraničných partnerstvách, rozdelenie tém, ktoré sa riešili, je odlišné a výraznejšie sústredené na sociálne zabezpečenie a zdaňovanie, čím sa vyzdvihuje významná úloha, ktorú zohrávajú cezhraničné partnerstvá pri poskytovaní informácií pre cezhraničných pracovníkov: Usmernenie 10: Poskytnúť príslušné informácie a údaje o EURES verejnosti, sociálnym partnerom a ďalším príslušným subjektom Ako sa uvádza v časti 2.5 charty EURES, Komisia sa spolu s ďalšími členmi a partnermi EURES zúčastňuje na celkovej komunikačnej stratégii, ktorá je navrhnutá tak, aby zabezpečila súlad a previazanosť siete so zreteľom na svojich používateľov. Členovia EURES v súlade s touto celkovou stratégiou rozpracujú svoje vlastné plány rozvoja ako súčasť svojich národných plánov činnosti. Práca na vývoji takejto celkovej informačnej stratégie pre EURES sa začala vo februári 2005 v úzkej spolupráci so sieťou EURES. Komunikačná stratégia a plán pomôžu na základe skúseností Európskeho roka mobility pracovníkov 2006 zvýšiť informovanosť verejnosti o EURES a zlepšiť možnosti, aby ľudia, ktorí hľadajú prácu a zamestnávatelia, ktorí kontaktujú verejné služby zamestnanosti, dostali kvalitné informácie o možnostiach, ktoré ponúka EURES. Táto stratégia poskytuje rámec a spoločné nástroje, ktoré môžu členovia siete priamo využívať na národnej, regionálnej a miestnej úrovni. FINANCOVANIE Rozpočet EURES, ktorý bol k dispozícii na obidva roky, bol na úrovni 17 mil. EUR. V roku 2004 a 2005 sa stanovila maximálna výška výdavkov na technickú pomoc a správu vo výške 450 000 resp. 650 000 EUR. Okrem týchto súm bol EURES pridelený príspevok od EFTA (378 733 EUR v roku 2004 a 362 250 EUR v roku 2005) v súlade s podmienkami dohody o európskom hospodárskom priestore (účasť Nórska a Islandu). Skutočné rozpočtové prostriedky a ich rozdelenie do hlavných kategórií na dané dva roky je uvedené v tabuľke. Rozpočtové prostriedky 2004 – 2005 2004 | 2005 | Cezhraničné partnerstvá[7] | 6 041 161 | 6 010 614 | EURES vnútroštátne | 7 076 048 | 7 209 086 | Rôzne činnosti | 3 543 512 | 3 438 288 | Spolu | 16 660 721 | 16 657 988 | Špecifický rozpočet EÚ, ktorý je vyčlenený pre EURES, dopĺňajú značné výdavky zo strany VSZ (najmä na mzdy poradcov EURES) s cieľom zachovania a rozvoja siete. ÚLOHY A VÝHľAD DO BUDÚCNOSTI Úspešné začlenenie krajín, ktoré vstúpili do EÚ v roku 2004, na trh práce EÚ, je pretrvávajúcou úlohou vzhľadom na skutočnosť, že prechodné opatrenia, ktoré ovplyvňujú voľný pohyb pracovnej sily, sú v niektorých krajinách naďalej platné aj po 1. máji 2006. Sieť bude pokračovať v úsilí zameranom na jej riešenie, ktoré sa realizuje od roku 2004, s cieľom náležite informovať zamestnávateľov a osoby, ktoré si hľadajú prácu, o účinkoch prechodných opatrení na voľný pohyb pracovnej sily v rámci EÚ. Aj integrácia Rumunska a Bulharska do siete EURES predstavuje pre budúcnosť ďalšiu významnú úlohu. Manažéri EURES za tieto dve krajiny boli vymenovaní v roku 2005 a od septembra 2005 sa zúčastňovali zasadnutí pracovnej skupiny ako pozorovatelia. Pracovníci rumunských a bulharských VSZ sa takisto na jar 2006 zúčastnili odbornej prípravy pre nových poradcov EURES s cieľom umožniť im pôsobenie v prospech EURES a pri medzinárodnej mobilite v rámci VSZ v období do vstupu týchto krajín do EÚ. Pri prístupe týchto nových členských štátov sa v rámci siete vyžaduje venovanie väčšej pozornosti zabezpečeniu medzinárodnej pracovnej mobility pri úplnom dodržiavaní pracovných noriem. Ďalšie dôležité ciele politiky budú zahŕňať venovanie väčšej pozornosti celkovým službám, ktoré poskytujú VSZ s cieľom zlepšiť podmienky na trhu práce v Európe a prispieť k dosiahnutiu cieľov európskej stratégie zamestnanosti, ako aj preskúmanie možností využitia portálu EURES a tejto siete ako nástroja na podporu legálnej migrácie v EÚ, ako sa predpokladá v pláne politiky legálnej migrácie z decembra 2005[8], a na prínos k implementácii európskeho kvalifikačného rámca, ktorý by mal byť prijatý v druhej polovici roka 2007. Zavedenie Európskeho roka mobility pracovníkov v roku 2006 bolo z tohto hľadiska vynikajúcou príležitosťou na sústredenie pozornosti verejnosti na úlohu a ciele siete EURES a na zintenzívnenie jej pôsobenia medzi rôznymi skupinami zainteresovaných strán. Na tento účel sa v roku 2006 zaviedla komplexná informačná a komunikačná stratégia, ktorú tvorí široké spektrum informačných a propagačných aktivít. Annex 1 to the EURES Activity Report 2004-2005 Statistics on the use of the European Job Mobility Portal Table 1: Number of visits at the EURES Job Portal per month Sept. 2004 – Mar. 2006 [pic] Graph 1: Number of visits at the EURES Job Portal per month Sept. 2004 – Mar. 2006 [pic] Table 2: Number of job vacancies on the EURES Job Portal Feb. 2005 – Apr. 2006 [pic] [1] Rozhodnutie Rady, Usmernenia pre politiky zamestnanosti členských štátov, 12. júl 2005. [2] KOM(2005)330 [3] http://ec.europa.eu/citizensrights [4] http://ec.europa.eu/youreurope [5] KOM(2006) 48 [6] Pred júlom 2005 poradca EURES nepodával takú podrobnú správu o témach, ktoré vznikli počas kontaktov. [7] Značná časť cezhraničných aktivít, ktoré pripravujú pôdu pre budúce cezhraničné partnerstvá, sa financuje prostredníctvom národných plánov EURES. . [8] KOM (2005) 669, konečné znenie